Rīgā, 2023.gada 10.novembrī

Cēsu Valsts ģimnāzijas izglītojamo vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta iestādes ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Cēsu Valsts ģimnāzija ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējamo kritēriju *Kompetences un sasniegumi* un *Izglītības programmu īstenošana* atbilst kvalitātes vērtējuma līmenim **ļoti** **labi**. Savukārt vērtējamo kritēriju *Izglītības turpināšana un nodarbinātība, Vienlīdzība un iekļaušana, Mācīšana un mācīšanās, Pedagogu profesionālā kapacitāte, Pieejamība, Drošība un psiholoģiskā labklājība, Infrastruktūra un resursi* atbilst kvalitātes vērtējuma līmenim **labi**.

Sakarā ar to, ka Cēsu Valsts ģimnāzijas ēkā (L. Paegles ielā 1) norit pārbūves un labiekārtošanas darbi, akreditācijas ekspertu komisija kritērijā *Infrastruktūra un resursi* un dažos rādītājos kritērijā *Pieejamība* savu vērtējumu balstīja uz ģimnāzijas pagaidu telpās redzēto.

1. Izglītības iestādes vadītājas Inas Gaiķes profesionālā darbība atbilst kvalitātes vērtējuma līmenim **labi**, tādējādi atzīstot, ka vadītājai ir vispusīgas zināšanas, kompetences un izpratne par aktuālajiem izglītības attīstības un kvalitātes jautājumiem, ir skaidra vīzija un vērtībās balstīta iestādes kultūra, tiek īstenots pārmaiņu ieviešanas process un veicināta izglītības iestādes attīstība. Vadītāja savā darbībā nodrošina ģimnāzijas, kā metodiskā centra atbalsta funkcijas citām izglītības iestādēm, kā arī iniciē sadarbību ar citām iestādēm augstvērtīgu mācību sasniegumu nodrošināšanai un izglītības programmu kvalitatīvai īstenošanai.
2. Cēsu Valsts ģimnāzijas stiprās puses ir izglītības iestādē izveidotā sistēma, kas lielākajai daļai izglītojamo ikdienas izglītības procesā un valsts pārbaudes darbos nodrošina iespēju sasniegt labus un augstus rezultātus, kā arī īstenoto ārpusstundu pasākumu efektivitāte, nodrošinot izglītības programmas mērķu sasniegšanu.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar izglītības iestādes vadītāju, vadītājas vietniekiem, pedagogiem, izglītības iestādes dibinātāja pārstāvjiem, izglītojamajiem, izglītojamo vecākiem, atbalsta personālu (izglītības psihologu).
	2. 24 mācību stundu vērošana.
	3. Izglītības iestādes apskate kopā ar iestādes vadītāju, vietnieku un izglītojamo pārstāvi.
	4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības noteikumi, Edurio aptaujas rezultāti).
	5. Situāciju analīze par pedagoģijas un izglītības iestādes aktuālās darbības jautājumiem.
	6. Tīmekļvietnes un komunikācijas sociālajos medijos izpēte.

Kā svarīgākos turpmākajos gados izglītības iestādei veicamos darbus akreditācijas ekspertu komisija ir ieteikusi: pilnveidot mācīšanas un mācīšanās procesu, palielinot individualizācijas, diferenciācijas un personalizācijas, kā arī izglītojamo centrēta mācību un audzināšanas procesa īpatsvaru, pakāpeniski veidojot pāreju uz pašvadītu mācību un audzināšanas procesu; veidot vienotu sistēmu efektīvas sadarbības nodrošināšanai starp visām mērķgrupām, vienotas izpratnes veidošanai un rīcības nodrošināšanai par vienlīdzīgas un iekļaujošas izglītības principiem. Kā arī ir ieteicams iestādes padomi un izglītojamo pašpārvaldi aktīvāk iesaistīt iestādes attīstības plānošanā, kvalitātes izvērtēšanā un ikdienas izglītības procesa organizēšanā, tā sekmējot šo institūciju līdzdalību un līdzatbildību izglītības iestādes stratēģisko mērķu un prioritāšu sasniegšanā.

Novēlu Jums sekmīgu turpmāko sadarbību ar izglītības iestādes vadību un pedagogiem, kā arī iestādei drīzāku atgriešanos izremontētās un labiekārtotās savās telpās!

Akreditācijas ekspertu komisijas vadītāja Sandra Zagorska